b"\n_START_ARTICLE_\nJoan Balaciart i Albiol\n_START_SECTION_\nBiografia\n_START_PARAGRAPH_\nJoan, fill de Rafael Balaciart i Serrat i de Vicenta Albiol Martorell, pertanyent a una estirp de forjadors forma part de la cinquena generaci\xc3\xb3 d'una fam\xc3\xadlia que arrib\xc3\xa0 a Espanya amb l'Ex\xc3\xa8rcit del Franc\xc3\xa8s. Ja de ben jove, Balaciart es va posar a fer d\xe2\x80\x99aprenent de many\xc3\xa0, i ben aviat va aconseguir dominar la t\xc3\xa8cnica del ferro repujat. En acabar el servei militar, el 1917, es cas\xc3\xa0 amb Dolors Tarr\xc3\xa9s i el 1921, amb nom\xc3\xa9s vint-i-quatre anys, va guanyar el primer premi del concurs convocat pel Gremi de Serrallers i Ferrers de Barcelona, amb participaci\xc3\xb3 d'empreses i artesans de tota Catalunya.\n_START_SECTION_\nProducci\xc3\xb3\n_START_PARAGRAPH_\nEntre les seves produccions destaquen les serralleries dels edificis de la Caixa de Pensions i de la Delegaci\xc3\xb3 d\xe2\x80\x99Hisenda de Barcelona a la Via Laietana i, tamb\xc3\xa9, les portes de ferro de l\xe2\x80\x99Estaci\xc3\xb3 de Fran\xc3\xa7a de Barcelona. Altres obres seves s\xc3\xb3n els canelobres de la Santa Cova de Montserrat, els lampadaris de la capella del Sant Crist de Lepant de la Catedral de Barcelona i el vergat del Museu de la Muntanyeta a D\xc3\xa9nia. Entre les seves obres m\xc3\xa9s importants destaquen la realitzaci\xc3\xb3 d'uns dragons i cadires dibuixats per Puig i Cadafalch, unes \xc3\xa0guiles per a la fa\xc3\xa7ana posterior del Palau Nacional de Montju\xc3\xafc, les reixes i portes de la finca del marqu\xc3\xa8s de Maristany, a Sant Pere de Ribes, avui convertida en Casino.\n_START_SECTION_\nLa serralleria Can Balaciart\n_START_PARAGRAPH_\nEl 1945 va traslladar el taller del carrer de Ventall\xc3\xb3, al Camp d\xe2\x80\x99en Grassot, a la ubicaci\xc3\xb3 actual. La serralleria del carrer de Pi i Margall, on treball\xc3\xa0 durant tants anys Joan Balaciart, ara en des\xc3\xbas, es mant\xc3\xa9 intacta i \xc3\xa9s coneguda com a Can Balaciart. Tancada des dels anys vuitanta, Balanciart va seguir-hi treballant de portes endins fins a la seva mort, el 1994.\n_START_SECTION_\nReconeixements\n_START_PARAGRAPH_\nEl 14 de juliol de 1982 va rebre la Medalla al treball President Maci\xc3\xa0 de mans del Conseller de Treball Joan Rigol."